南窗植竹數百竿後數日蔚然俱青客問種竹法作四言以告之
作者：周紫芝
朝代：宋

paragraphs: 平生寡友，形影相弔。
與君結交，相視一笑。
四方萬里，動静險夷。
我惟子求，子必我随。
聿來湓江，屋廬既正。
相子攸居，我室乃定。
得子之宮，於窗之南。
風莖雨葉，蔚其鬖鬖。
人言死貓，可引活竹。
貓死地虛，根行竹綠。
又言無法，移必行迷。
仍標其根，以識東西。
區區百設，何乃多事。
事在眉睫，初無妙理。
穴地成坎，碎土加篩。
沃以斗水，和之成泥。
置竹其中，實之以土。
土燥潤久，可月不雨。
逮其雨來，竹既已成。
熱不受暑，寒不變青。
嗟哉此君，以節自負。
如遇君子，理宜調護。
君欲何法，無法可傳。
併以告子，俾知竹賢。